Xirivella dissenya el dispositiu de seguretat per a les seues festes patronals
28 de juliol de 2023

Paqui Bartual, alcaldessa de Xirivella, ha convocat la Junta Local de Seguretat per a dissenyar el desplegament que es durà a terme durant les festes patronals, especialment en la Nit de les figues, la gran cita de les festes que reuneix centenars de persones pels carrers de la localitat fins a altes hores de la matinada.

Per a estos dies, la Policia Local comptarà amb el reforç de la Policia Nacional i amb un cos especialitzat en actes multitudinaris. Els membres de la Junta han destacat la importància d'esta coordinació entre els diferents Cossos i Forces de Seguretat, que sempre ha donat molt bons resultats.

Per a l'alcaldessa, "la seguretat és una de les prioritats d'este equip de govern i treballarem de manera conjunta perquè les festes de Xirivella transcórreguen amb normalitat, sense incidents. A més, ens hem emplaçat per a una pròxima reunió al setembre per a abordar els plans que tenim en matèria de seguretat ciutadana".

En la reunió han estat presents la subdelegada del Govern, Raquel Ibáñez; la cap de la unitat contra la violència sobre la dona de la subdelegació del Govern, Mª Ángeles Merino; el comissari en cap provincial de la Policia Nacional de València, Vicente Martínez; la comissària en cap de la comissaria de la Policia Nacional de Xirivella, Cristina Arjona; el comissari en cap de la Policia Local de Xirivella, Víctor Martínez; i l'inspector de Seguretat Ciutadana de Xirivella, José Luis Castelló.